张栻
诗送元晦尊兄
君侯起南服，豪气盖九州。
顷登文石陛，忠言动宸旒。
坐令声利场，缩颈仍包羞。
却来卧衡门，无愧知日休。
尽收湖海气，仰希洙泗游。
不远关山阻，为我再月留。
遗经得紬绎，心事两绸缪。
超然会太极，眼底无全牛。
惟兹断金友，出处宁殊谋。
南山对床语，匪为林壑幽。
白云政在望，归袂风飕飀。
朝来出别语，已抱离索忧。
妙质贵强矫，精微更穷搜。
毫厘有弗察，体用岂周流。
驱车万里道，中途可停辀。
勉哉共无斁，邈矣追前修。